กรุงเทพประกันขายหุ้นดันกำไร
ควักสมบัติเก่าขายได้เงิน 2 พันล้านน้ำท่วมยังไม่แห้งจ่ายสินไหมอ่วม
4 มี.ค. 2556

ควักสมบัติเก่าขายได้เงิน 2 พันล้านน้ำท่วมยังไม่แห้งจ่ายสินไหมอ่วม
กรุงเทพประกันภัย เทขายหุ้นโปะกำไรเพิ่ม 1,103%
นายวรวิทย์ โรจน์รพีธาดา กรรมการ บริษัท กรุงเทพประกันภัย เปิดเผยว่า ในปีที่ผ่านมาบริษัทมีกำไร 625 ล้านบาท เพิ่มขึ้น 573 ล้านบาท หรือ 1,103% ทำให้คณะกรรมการมีมติจ่ายปันผลเป็นเงินสด 3.75 บาทต่อหุ้น
ทั้งนี้ กำไรส่วนใหญ่มาจากการขายหลักทรัพย์และสินทรัพย์ 2,021 ล้านบาท เพิ่มขึ้น 1,365 ล้านบาท หรือ 207% เมื่อเทียบกับปีก่อนที่ทำได้ 656 ล้านบาท แต่เหตุการณ์น้ำท่วมใหญ่เมื่อปี 2554 ยังทำให้บริษัทขาดทุนจากการรับประกันภัย 2,169 ล้านบาท เพิ่มขึ้น 1,070 ล้านบาท หรือ 97% เมื่อเทียบกับปีก่อนที่ขาดทุน 1,099 ล้านบาท 
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย กล่าวว่า ปีที่ผ่านมาบริษัทมีกำไร 264 ล้านบาท เพิ่มขึ้นจากปีก่อน 228 ล้านบาท หรือ 638% มีเบี้ยประกันภัยรับ 21,522 ล้านบาท เพิ่มขึ้นปีก่อน 6,690 ล้านบาท หรือ 45% โดยมีค่าใช้จ่ายในการรับประกันภัย 9,197 ล้านบาท ทำให้ขาดทุนจากการรับประกันภัย 402 ล้านบาท ซึ่งสาเหตุหลังยังมาจากเหตุการณ์น้ำท่วมเมื่อปี 2554 โดยจ่ายค่าสินไหมทดแทนจำนวน 1,148 ล้านบาท แต่บริษัทมีรายได้จากการลงทุน 887 ล้านบาท เพิ่มขึ้นปีก่อน 160 ล้านบาท หรือ 22%
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย กล่าวว่า ในปีนี้บริษัทตั้งเป้าเติบโตไว้ที่ 25% หรือทำเบี้ยได้ประมาณ 7,000 ล้านบาท และมีลูกค้าเพิ่มขึ้นถึง 1 ล้านกรมธรรม์ จากปัจจุบันอยู่ที่ 8 แสนกรมธรรม์ 
“จากแผนเราที่หันมาทำตลาดลูกค้ารายย่อยเพียงอย่างเดียว ทำให้ปีที่ผ่านมาลูกค้าทั้งหมดของเรากลายเป็นรายย่อย 100% แล้ว จากเดิมลูกค้ารายย่อยอยู่ที่ 85% และรายใหญ่อยู่ที่ 15% ซึ่งเหตุผลหลักเพื่อต้องการทำในสิ่งที่บริษัทถนัดและขายเฉพาะแบบประกันเพื่อรายย่อยเท่านั้น เช่น ประกันภัยรถยนต์ ประกันอุบัติเหตุส่วนบุคคล หรือพีเอ” นายพีระพัฒน์ กล่าว
สำหรับความคืบหน้าการจ่ายค่าสินไหมน้ำท่วมนั้น ลูกค้ารายย่อยที่ทำประกันภัยรถยนต์ได้จ่ายครบ 1,400 คันแล้ว มูลค่า 1,400 ล้านบาท เหลือเฉพาะลูกค้ารายใหญ่ที่ทำประกันภัยทรัพย์สินอีก 20 ราย มูลค่า 280 ล้านบาท เนื่องจากเป็นการรับประกันภัยร่วมกับบริษัทแห่งอื่น